Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: szóló 1993. évi III. törvény szerint a hajléktalanok átmeneti szállása a hajléktalan személyek időleges tartózkodására
Paragraph Index: 541

54. §) összefüggésben, ha nem veszi igénybe az eltűnt személy felkutatását szolgáló valamennyi lehetséges eszközt egy pszichiátriai gyógykezelt keresésekor. A Blikk című napilap 1998. június 26-i, illetve június 30-i lapszámaiban két cikk jelent meg, hírt adva arról, hogy a váci Jávorszky Ödön Kórház I. számú Pszichiátriai Osztályáról 1997. szeptember 28-án az egyik beteg megszökött, a beteget 1997. október 10-én holtan találták meg. Az állampolgári jogok országgyűlési biztosa az ügyben hivatalból vizsgálatot indított. A beteg a váci kórház gerontopszichiátriai osztályán állt kezelés alatt. Miután a beteg kimászott az épület földszintjén lévő ablakon, a kórház területét nagy valószínűséggel az épülettől körülbelül harmincöt méterre lévő kibontott kerítésrészen hagyta el. A személyzet az eltűnés megállapítása után azonnal keresni kezdte a beteg férfit, eltűnését az eltűnés vélelmezett időpontja után körülbelül másfél órával jelentették be a rendőrségen. A férfit 1997. október 10-én, a kórháztól mindössze kétszáz méterre holtan találták meg. Az állampolgári jogok országgyűlési biztosának munkatársai a kórházban helyszíni vizsgálatot tartottak. Az eltűnt férfi „Ápolási jelentése” szerint a betegnek már korábban is voltak szökési kísérletei, amikor szintén az ablakon keresztül próbált elmenni, de visszahozták és rögzítették (lekötözték). I. Az országgyűlési biztos megállapította, hogy az államot az önmagáról gondoskodni képtelen beteg ápolásával kapcsolatban fokozott felelősség terheli, ezt a felelősséget a vizsgált esetben egy további tényező is erősítette, mégpedig a tárgyi feltételek hiányosságába való belenyugvás, az egyszerű tudomásulvétel. A Gerontopszichiátrai Osztály ablakainak könnyű eltávolíthatósága, a kerítés tartós megrongált állapota, illetve a keresés sötétedéskor való abbahagyása mind olyan tényezők, amelyek önmagukban mind veszélyeztető jellegűek voltak, de közvetlenül külön-külön nem sértették az élethez és emberi méltósághoz való jogot. Az országgyűlési biztos megállapította, hogy a fokozott felelősségből fakadó felügyeleti kötelezettség a pszichiátriai gyógykezeltek esetén nem azonosítható pusztán a szorosan vett orvosi tevékenységgel, az a bejelentés nélküli eltávozás lehetőségének kivédésére vonatkozó kötelezettséget is magában foglalja. Ezt az igényt csak fokozza annak a ténynek a tudomásulvétele, hogy a szökésre betegsége miatt fokozottan hajlamos ápolt már több alkalommal megkísérelte az eltávozást. Annak a ténynek az ismerete pedig, hogy a kerítés a rongálások miatt folyamatosan átjárható, a kutatás térbeni kiterjesztésének kötelezettségét kellett volna maga után vonnia. A biztos megállapította, hogy súlyos mulasztásnak minősül egy nagy valószínűséggel a korlátozott cselekvőképesség állapotában lévő pszichiátriai gyógykezelt élethez és emberi méltósághoz való jogának érvényesülése szempontjából, ha az őt ápoló intézmény dolgozói a keresést akkor hagyják abba, amikor a keresés továbbfolytatását nehezítő körülmények (pl. sötétség) a célhoz képest nyilvánvalóan aránytalanul kicsinyek. Alkotmányos jogokkal kapcsolatos visszásságot okozott a kórház az élethez és emberi méltósághoz való joggal összefüggésben, amikor a fokozott felügyeletre szoruló pszichiátriai gyógykezelt kiszámíthatatlan viselkedéséből fakadó kockázatok csökkentése érdekében nem tette meg a lehetséges intézkedéseket, illetve amikor az eltűnt beteg keresését a sikertelenség ellenére rövid időn belül abbahagyta. II. A biztos megállapította, hogy a rendőrség ugyan nem sértett jogszabályi rendelkezést a keresés elrendelése és az ügy áttételéről szóló döntésével összefüggésben, de nem használta ki a rendelkezésére álló valamennyi lehetőséget az eltűnt férfi felkutatására. Nagy a valószínűsége annak, hogy a kiterjedt és intenzív rendőrségi kutatás eredményeként a férfit még a halál bekövetkezése előtt megtalálhatták volna, bár ezt kétséget kizáróan bizonyítani nem lehetett. A beteg 2000/88/II. szám férfi keresése kapcsán tapasztalt rendőrségi mulasztás a halál bekövetkezésében éppúgy veszélyeztető jellegű volt, mint a kórház mulasztásai, ez pedig elegendő alapot nyújt az alkotmányos jogokkal kapcsolatos visszásság megállapítására. Az állampolgári jogok országgyűlési biztosa felkérte a Váci Jávorszky Ödön Kórház igazgatóját, hogy az alábbiakban megjelölt intézkedések közül legalább kettőnek a megtörténtéről gondoskodjon: — a Gerontopszichiátriai Osztály földszinti ablakainak átalakítása vagy kicserélése oly módon, hogy azokat csak az ápoló személyzet, illetve az orvosok tudják kinyitni, — a kórház területét körülvevő drótkerítés olyan anyagból készült kerítésre való kicserélése, amely a szándékos vagy véletlen rongálásoknak ellenáll, és a kórház zavartalan működésének biztosítására alkalmas, — a betegek bejelentés nélküli eltávozása (szökése) esetén a kórház személyzetét a kereséssel összefüggésben terhelő kötelezettségek Szervezeti és Működési Szabályzatban való rögzítése. A biztos felkérte a Váci Rendőrkapitányság vezetőjét, hogy a feltárt visszásság jövőbeni elkerülése céljából intézkedjen annak érdekében, hogy a gyermekkorú, beteg, illetve koránál fogva vagy egyéb okból magáról gondoskodni képtelen, vagy veszélyben lévő eltűnt személy felkutatását szolgáló területátvizsgálás komplex módszerét a rendőrség megfelelő időben, kellő gondossággal alkalmazza. A kórház és a rendőrség az ajánlásoknak eleget tett. A váci rendőrkapitányság vezetője kifejtette azt a véleményét, hogy a pszichiátriai gyógykezeltek eltűnése is az olyan esetek közé tartozik, amelyeknél nagyobb létszámú rendőri erő bevonása indokolt. A kapitányság vezetője bejelentéseket fogadó ügyeletes rendőrök kötelezettségeként határozta meg azon adatok rögzítését, melyek alapján egyértelműen megállapítható, hogy szükséges-e nagyobb létszámú rendőri erő bevonása a keresés érdekében. A bejelentések tartalmának ellenőrzése érdekében a kapitányságvezető elrendelte, hogy a bejelentést tevő személyt a legrövidebb időn belül keressék meg és indokolt esetben a terepkutatásban résztvevőket is azonnal berendelik. A kórház főigazgatójának tájékoztatása szerint a gerontopszichiátriai osztály ablakait oly módon alakították át, hogy a betegek ne legyenek képesek elhagyni az osztály területét. A Szervezeti és Működési Szabályzatban rögzítették, hogy a kórház személyzete a betegek bejelentés nélküli eltávozása esetén kötelesek a legkörültekintőbben eljárni a keresés érdekében. OBH 4239/1998. Nem állapítható meg az Alkotmány 54. § (1) bekezdésében rögzített emberi méltósághoz való jognak, valamint a 67. § (1) bekezdésében deklarált a gyermek védelemre és gondoskodásra való jogosultságának sérelme, ha a pedagógus magatartását sérelmező szülői panasz csak általánosságokat tartalmaz, konkrétumokat nem. Teljes szöveg: 3.4. alfejezetben. OBH 4662/1998. Az Alkotmány 54. § (1) bekezdésében deklarált emberi méltósághoz való joggal, illetve a hozzátartozók kegyeleti jogával összefüggésben nem okoz alkotmányos visszásságot, ha az Oroszországban tömegsírban eltemetett hősi halottak maradványait exhumálják és az elesett magyar katonák tiszteletére emelt hősi emlékhelyen újratemetik. Panaszos beadványában azt sérelmezte, hogy édesapja és hősi halott társai maradványait 1998. évben a Honvédelmi Minisztérium utasítására kiásták és máshová temették anélkül, hogy erről a hozzátartozókat értesítették volna. Az állampolgári jogok országgyűlési biztosának általános helyettese vizsgálatot kezdeményezett, melynek során a Honvédelmi Minisztérium a következőket állapította meg. Goncsarovka faluban található magyar katonai temetkezési hely felülvizsgálata 1998. június 2-án történt meg. A temetés egy régi verembe történt, egy szerelőműhely mögött. A Magyar—Orosz Hadisíregyezményben kapott felhatalmazás alapján, a HM Hadtörténeti Intézet és Múzeum Hadisírgondozó Iroda megrendelésére — az Oroszországi Föderáció területén működő — a „Katonák Emlékezete” Nemzetközi Katonai-hagyományőrző Együttműködési Társaság megbízásából 1998. július 21—25-e között a temetkezési helyen elvégezték az exhumálást, melynek során 170 katona földi maradványait tárták fel. Azonosságukat nem lehetett megállapítani, mert csak 4 db személyi azonosító jel került elő, részben megsérült állapotban. A katonák földi maradványait átszállították Borgyirevka faluba és újratemették — a Társaság közreműködésével kialakított — az elesett magyar katonák tiszteletére emelt hősi emlékhelyre. A vizsgálat megállapította, hogy nem történt kegyeletsértés, mert az exhumálást végzők minden egyes halottat sorszámmal láttak el és az újratemetés a sorszámozás figyelembevételével történt.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes